UDHËZIM I PËRBASHKËT
Nr. 110, datë 4.6.2026

PËR PËRCAKTIMIN E RREGULLAVE PËR ADMINISTRIMIN E TË DHËNAVE TË GRUMBULLUARA NË ZBATIM TË LIGJIT PËR KONTROLLIN E KUFIRIT SHTETËROR

Në mbështetje të pikës 4, të nenit 102, të Kushtetutës dhe të pikës 3, të nenit 32, të ligjit nr. 39/2025, “Për kontrollin e kufirit shtetëror”, ministri i Punëve të Brendshme dhe Komisioneri për të Drejtën e Informimit dhe Mbrojtjen e të Dhënave Personale,

UDHËZOJNË:

1. Roja Kufitare, në funksion të kontrollit kufitar dhe vetëm në masën e nevojshme për përmbushjen e detyrimeve ligjore të përcaktuara në legjislacionin për kontrollin e kufirit shtetëror, mbledh dhe përpunon kategoritë e mëposhtme të të dhënave personale:
a) të dhënat e identitetit dhe dokumentit të udhëtimit;
b) të dhënat biometrike, përfshirë të dhënat e identifikimit të mbledhura nga sisteme automatike të verifikimit kufitar;
c) të dhënat për udhëtimin, dokumentacionin mbështetës dhe lëvizjet ndërkufitare;
ç) të dhënat për informacionin paraprak për pasagjerin (API);
d) të dhënat mbi mjetet e transportit dhe sendet, kur këto janë të nevojshme për kontrollin kufitar;
dh) të dhënat për sigurinë dhe riskun, përfshirë të dhëna nga regjistra dhe baza të dhënash kombëtare e ndërkombëtare;
e) të dhënat financiare dhe administrative, përfshirë mjetet financiare të disponueshme;
ë) të dhënat për qarkullimin lokal kufitar;
f) të dhënat të regjistruara në sistemet e përpunimit, ku Policia Kufitare autorizohet të përdorë të dhëna për kërkime dhe menaxhim sigurie, si dhe t’ua transmetojë autoriteteve të tjera ligjzbatuese në rast dyshimi për vepër penale. 
2. Roja kufitare, në funksion të kontrollit kufitar, përpunon të dhëna personale, në përputhje me parimet e legjislacionit për mbrojtjen e të dhënave personale, vetëm në masën e nevojshme dhe proporcionale për realizimin e një kontrolli kufitar sa më efektiv. Ky përpunim kryhet me qëllim garantimin e sigurisë kufitare dhe sigurisë së brendshme, si dhe për parandalimin, zbulimin dhe hetimin e rasteve të migracionit të paligjshëm dhe krimit ndërkufitar.
3. Roja kufitare, në përputhje me pikën 1, mbledh dhe regjistron të dhëna personale të:
a) shtetasve të huaj të refuzuar në hyrje të Republikës së Shqipërisë;
b) personave të refuzuar në dalje të Republikës së Shqipërisë;
c) shtetasve të huaj, të cilëve në zbatim të pikës 4, të nenit 17, të ligjit nr. 39/2025, “Për kontrollin e kufirit shtetëror”, nuk u vendoset vulë në dokumentin e udhëtimit;
ç) shtetasve të huaj që pajisen me vizë në kufi;
d) personave që pajisen nga Policia Kufitare dhe e Migracionit, ose që kalojnë kufirin, me dokumente që zëvendësojnë dokumentet e udhëtimit dhe vizat; 
dh) personave të kthyer dhe të riatdhesuar nga autoritetet e huaja në Republikën e Shqipërisë, ose nga autoritetet shqiptare drejt një vendi tjetër;
e) personave që kanë kaluar ose tentojnë të kalojnë në mënyrë të paligjshme kufirin shtetëror;
ë) personave që paraqesin kërkesa dhe ankesa në kuptim të kontrollit kufitar;
f) personave që kryejnë kundërvajtje administrative nën juridiksionin e Policisë Kufitare dhe Migracionit;
g) personave që kryejnë vepra penale nën juridiksionin e Policisë Kufitare dhe Migracionit; 
gj) personave që hyjnë dhe dalin në kufi, kur instrumentet elektronike ose arkivi elektronik i regjistrimit të hyrje-daljeve është jashtë funksionit për një kohë të gjatë, duke i depozituar të dhënat në një regjistër të përkohshëm shkresor.
4. Roja kufitare, në përputhje me pikën 1, mbledh dhe regjistron dokumentacion që përmban të dhëna personale, si më poshtë:
a) formularët e intervistimit të personave të kthyer dhe riatdhesuar në Shqipëri, si dhe të personave që kanë kaluar, apo tentojnë të kalojnë kufirin në mënyrë të parregullt, kur këto janë të nevojshme për zbulimin e veprave penale dhe shkeljeve administrative apo identifikimin e viktimës/viktimave të mundshme të trafikimit; 
b) dokumentacion mbështetës për kalimin e kufirit, të tilla si certifikata, ftesa, deklarata noteriale, kontrata etj.;
c) origjinalin ose kopjet e listave të udhëtarëve të mjeteve të transportit që kanë detyrim plotësimin dhe paraqitjen e këtyre listave;
ç) foto dhe video të siguruara me anë të pajisjeve të kontrollit kufitar, kur këto pajisje e mundësojnë këtë manualisht ose automatikisht dhe të dhënat në fjalë janë të nevojshme për zbulimin e veprave penale dhe kundërvajtjeve administrative, apo për identifikimin e viktimës/viktimave të mundshme të trafikimit;
d) foto dhe video nga kamerat e sigurisë dhe pajisjet e tjera që janë instaluar në ambientet e përdorura nga Policia Kufitare dhe Migracionit për efekt të kontrollit kufitar.
5. Roja kufitare, për efekt të kontrollit kufitar, krahas të dhënave personale dhe dokumentacionit të parashikuar në pikat 3 dhe 4, të këtij udhëzimi, konsultojnë dhe shfrytëzojnë dokumentacionin e mëposhtëm që përmban të dhëna personale:
a) shënimet, njoftimet dhe informacionet e autoriteteve ligjzbatuese, të shfaqura automatikisht ose me kërkim në sistemet elektronike, si dhe ato që mbërrijnë në rrugë shkresore dhe që përcaktohen si të nevojshme të konsultohen dhe shfrytëzohen gjatë kontrollit kufitar;
b) arkiva elektronikë dhe shkresorë, që me marrëveshje, me ligj ose me vendim të autoriteteve përgjegjëse, përcaktohen si të nevojshme të konsultohen dhe shfrytëzohen gjatë kontrollit kufitar.
6. Regjistrimet për verifikimet e vijës së dytë dhe ato për identifikimin e viktimës/viktimave të mundshme të trafikimit, kryhen vetëm mbi bazë statistikore që nuk mundëson zbulimin e të dhënave personale të subjekteve. Rregullat praktike për këto raste përcaktohen me Procedura Standarde të Veprimit të Policisë Kufitare dhe Migracionit.
7. Mbledhja, regjistrimi, konsultimi dhe shfrytëzimi i të dhënave të parashikuara në pikat 3 dhe 4, të këtij udhëzimi, si dhe konsultimi e shfrytëzimi i të dhënave të parashikuara në pikën 5, kryhet në mënyrë të tillë që roja kufitare që i mbledh, i regjistron, konsultohet me to dhe/ose i shfrytëzon, si dhe punonjësi autorizues, apo vendimmarrës, për këto veprime të rojës kufitare, të jetë i identifikueshëm.
8. Të gjitha regjistrimet që kryhen në arkiva shkresorë nga rojat kufitare mund të regjistrohen në arkiva elektronikë, kur është marrë një vendim për krijimin e një arkivi të tillë nga autoritetet përgjegjëse.
9. Në rastet e parashikuara në pikën 8, arkivat shkresorë, të cilët regjistrohen në arkiva elektronikë, asgjësohen sa më shpejt të jetë e mundur, por jo më vonë se 30 ditë kalendarike nga regjistrimi në arkiv elektronik. Arkivat e mëparshëm shkresorë, të cilët nuk regjistrohen ose nuk mund të regjistrohen në arkiva elektronikë, ruhen deri në afatin e parashikuar për anonimizim të pakthyeshëm, sipas përcaktimeve të pikës 13, apo fshihen sipas përcaktimit të pikës 14, të këtij udhëzimi.
10. Të dhënat e subjekteve të parashikuara në pikën 3, germa “gj”, regjistrohen detyrimisht në arkivin elektronik të hyrje-daljeve brenda 5 ditëve kalendarike nga rivendosja në funksion e sistemit kompjuterik ku regjistrohen këto të dhëna, ndërsa regjistri shkresor në fjalë asgjësohet brenda 7 ditëve kalendarike nga kalimi i të dhënave në arkiv elektronik.
11. Rregullimet praktike për marrjen e vendimit për regjistrim në regjistër shkresor, mënyrën e këtij regjistrimi dhe mënyrën e kalimit në arkiv elektronik të të dhënave të parashikuara në pikën 3, germa “gj”, si dhe për mënyrën e asgjësimit të regjistrit shkresor përkatës, përcaktohen me Procedura Standarde të Veprimit të Policisë Kufitare dhe Migracionit. 
12. Gjatë dhe për efekt të kontrollit kufitar, roja kufitare konsultohet dhe shfrytëzon drejtpërdrejt të dhënat e lartpërmendura, në bazë të nevojës për njohje, sipas afateve në vijim:
a) 2 vjet për arkivin elektronik të hyrje-daljeve;
b) 1 vit për të dhënat e përmendura në pikën 3, germat “a”, “b”, “c”, “ç”, “d”, “dh”, “e”, “ë” dhe “f”;
c) respektohen afatet e përcaktuara në udhëzimin e përbashkët të ministrit të Punëve të Brendshme dhe Komisionerit për të Drejtën e Informimit dhe Mbrojtjes së të Dhënave Personale nr. 13, datë 21.1.2026, “Për mënyrën e organizimit, administrimit, afatit të ruajtjes, kontrollin dhe fshirjen e të dhënave të mbledhura në rastet e ndalimit të përkohshëm policor, ndalimit dhe arrestimit të personave”, për të dhënat e parashikuara në pikën 3, germa “g”; 
ç) deri në kohën e asgjësimit të regjistrit, për të dhënat e parashikuara në pikën 3, germa “gj”;
d) 1 vit për të dhënat e përmendura në pikën 4, germat “a”, “b” dhe “c”;
dh) përgjatë gjithë kohës së memorizimit automatik ose manual, që ofron pajisja përkatëse për të dhënat e pikës 4, germat “ç” dhe “d”, por jo më shumë se 1 vit;
e) pa kufizim për shënimet dhe njoftimet aktive të parashikuara në pikën 5, germa “a”;
ë) 1 muaj pas anulimit, revokimit ose përfundimit të afatit të vlefshmërisë së shënimeve dhe njoftimeve të parashikuara në pikën 5, germa “a”;
f) përgjatë gjithë kohës së fuqisë ligjore të marrëveshjes, ligjit ose vendimit për aksesim, për të dhënat e parashikuara në pikën 5, germa “b”.
13. Të dhënat personale të përpunuara në mënyrë elektronike dhe manuale nga roja kufitare, në përputhje me pikat 3 dhe 4, anonimizohen në mënyrë të pakthyeshme, kur plotësojnë këto afate:
a) 2 vjet për të dhënat e parashikuara në pikën 3, germat “a”, “b”, “ç”, “d”, “dh” , “e”;
b) 6 muaj për të dhënat e parashikuara në pikën 3, germa “ë”;
c) për aq kohë sa parashikohet nga ligji për kundërvajtjet administrative, për të dhënat e parashikuara në pikën 3, germa “f”;
ç) 1 vit për të dhënat e parashikuara në pikën 3, germa “c” dhe për të dhënat e parashikuara në pikën 4;
d) për aq kohë sa parashikohet në udhëzimin e përbashkët të ministrit të Punëve të Brendshme dhe Komisionerit për të Drejtën e Informimit dhe Mbrojtjes së të Dhënave Personale nr. 13, datë 21.1.2026, “Për mënyrën e organizimit, administrimit, afatit të ruajtjes, kontrollin dhe fshirjen e të dhënave të mbledhura në rastet e ndalimit të përkohshëm policor, ndalimit dhe arrestimit të personave”, për të dhënat e parashikuara në pikën 3, germa “g”;
dh) 3 muaj pas përfundimit të afatit apo vlefshmërisë së veprimit të kërkuar në dokumentin shkresor, për të dhënat e parashikuara në pikën 5, germa “a”;
e) 5 vjet për hyrjet dhe daljet e regjistruara në arkiv elektronik.
14. Në rast se anonimizimi i pakthyeshëm, sipas përcaktimit në pikën 13, të këtij udhëzimi, rezulton teknikisht i parealizueshëm, të dhënat përkatëse i nënshtrohen fshirjes përfundimtare. 
15. Drejtoria e Menaxhimit të Informacionit dhe Mbrojtjes së të Dhënave në Policinë e Shtetit, bazuar në të drejtën për njohje që i jep legjislacioni ose marrëveshjet në fuqi, përcakton institucionet dhe strukturat që aksesojnë dhe shfrytëzojnë drejtpërdrejt të dhënat e mbledhura dhe regjistruara nga rojat kufitare në arkivat elektronikë, si dhe menaxhon përdoruesit.
16. Për rastet e çështjeve të veçanta, për të cilat një përdorues i caktuar kërkon, për shkak të detyrës, të aksesojë të dhënat përtej afatit të parashikuar të konsultimit dhe shfrytëzimit të drejtpërdrejtë për strukturën ku përdoruesi bën pjesë, kërkesa për akses, miratimi i saj, zbatimi dhe mbyllja e aksesit, përcaktohen me urdhër të drejtorit të përgjithshëm të Policisë së Shtetit.
17. Policia Kufitare dhe e Migracionit vendos në dispozicion të autoriteteve të tjera të dhënat e mbledhura prej saj, në kuptim të nenit 32, pika 1, germa “d”, të ligjit nr. 39/2025, “Për kontrollin e kufirit shtetëror”, vetëm në rast se këto të dhëna nuk mund të konsultohen dhe shfrytëzohen drejtpërdrejt nga autoriteti që i kërkon.
18. Komisioneri për të Drejtën e Informimit dhe Mbrojtjen e të Dhënave Personale monitoron respektimin e rregullave të përcaktuara në këtë udhëzim të përbashkët. Me qëllim verifikimin e përputhshmërisë së përpunimit të të dhënave personale me legjislacionin për mbrojtjen e të dhënave personale, çdo strukturë përgjegjëse që përpunon të dhëna personale, sipas përcaktimeve në këtë udhëzim të përbashkët, me kërkesë të Komisionerit, i vendos në dispozicion të gjitha informacionet dhe regjistrimet e nevojshme.
19. Subjektet, të dhënat personale të të cilëve përpunohen nga roja kufitare në zbatim të ligjit nr. 39/2025, “Për kontrollin e kufirit shtetëror”, gëzojnë të drejtat për informim, akses, korrigjim, fshirje ose kufizim të përpunimit, si dhe të drejtën për rishikimin e përgjigjes, sipas ligjit nr. 124/2024. Këto të drejta ushtrohen nëpërmjet strukturave përgjegjëse të Policisë së Shtetit, të përcaktuara me urdhër të drejtorit të përgjithshëm të Policisë së Shtetit.
20. Departamenti për Kufirin dhe Migracionin merr masat për zbatimin e afateve të parashikuara në këtë udhëzim për arkivat shkresorë.
21. Struktura përgjegjëse për Teknologjinë dhe Informacionin, në Drejtorinë e Përgjithshme të Policisë së Shtetit merr masat për zbatimin e afateve të ruajtjes, aksesimit dhe anonimizimit të pakthyeshëm apo fshirjes së të dhënave personale që përpunohen në arkivat elektronikë për efekt të kontrollit kufitar.
22. Udhëzimi i përbashkët nr. 515, datë 27.9.2016, “Për përpunimin e të dhënave personale nga rojat kufitare”, shfuqizohet.
Ky Udhëzim hyn në fuqi pas botimit në Fletoren Zyrtare.

MINISTËR I PUNËVE TË BRENDSHME
Besfort Lamallari

